กลต.เปิดรับฟังความเห็นนักลงทุน
ก.ล.ต. เปิดรับฟังความคิดเห็นเกี่ยวกับหลักเกณฑ์การกำหนดสัดส่วนการถือหน่วยลงทุนของผู้ลงทุนในกองทุนรวมเพื่อผู้ลงทุนทั่วไป
30 พ.ค. 2555

ก.ล.ต. เปิดรับฟังความคิดเห็นเกี่ยวกับหลักเกณฑ์การกำหนดสัดส่วนการถือหน่วยลงทุนของผู้ลงทุนในกองทุนรวมเพื่อผู้ลงทุนทั่วไป ก.ล.ต อยู่ระหว่างปรับปรุงหลักเกณฑ์การกำหนดสัดส่วนการถือหน่วยลงทุนของผู้ลงทุนในกองทุนรวมเพื่อผู้ลงทุนทั่วไป (Retail Fund) ให้มีความเหมาะสมยิ่งขึ้น โดยยังคงยึดหลักการสำคัญปัจจุบันคือเพื่อให้กองทุนรวมประเภทนี้มีการกระจายการถือหน่วยลงทุนเพื่อผู้ลงทุนทั่วไปอย่างแท้จริง ไม่เป็นเครื่องมือในการแสวงหาประโยชน์ของบุคคลหรือกลุ่มบุคคลรายใดรายหนึ่ง โดยเฉพาะอย่างยิ่งสิทธิประโยชน์ทางภาษี และไม่ให้บุคคลหรือกลุ่มบุคคลรายใดรายหนึ่งมีอำนาจแทรกแซง (dominate) การจัดการกองทุนรวมได้ หลักเกณฑ์สำคัญที่จะปรับปรุงในครั้งนี้ เช่น กำหนดให้กองทุนรวมเพื่อผู้ลงทุนทั่วไป รวมถึงกองทุนรวมตลาดเงินต้องปฏิบัติตามหลักเกณฑ์ มีบุคคลหรือกลุ่มบุคคลเดียวกันถือหน่วยลงทุนได้ไม่เกิน 1 ใน 3 ของจำนวนหน่วยลงทุนที่จำหน่ายได้แล้วทั้งหมด ซึ่งเป็นหลักเกณฑ์เดียวกับกองทุนรวมประเภทอื่น และกรณีที่บุคคลหรือกลุ่มบุคคลเดียวกันถือหน่วยลงทุนเกินสัดส่วนที่กำหนด บริษัทหลักทรัพย์จัดการกองทุน (บลจ.) จะต้องดำเนินการ เช่น ห้ามจ่ายเงินปันผลในส่วนที่เกินสัดส่วนและห้ามนับคะแนนเสียงในส่วนที่เกิน ยกเว้นกรณีการเกินสัดส่วนที่ไม่ได้เกิดจากการลงทุนเพิ่ม โดย บลจ. ต้องมีมาตรการในการคุ้มครองผู้ถือหน่วยลงทุนที่เหลือไม่ให้ถูกครอบงำ เป็นต้น ในการนี้ ก.ล.ต. ได้เผยแพร่เอกสารแสดงความคิดเห็นไว้ที่เว็บไซต์ของ ก.ล.ต. (www.sec.or.th)  จึงขอเชิญผู้ที่เกี่ยวข้องและผู้ที่สนใจศึกษารายละเอียดและแสดงความคิดเห็นได้ที่เว็บไซต์ดังกล่าว หรือทางโทรสารหมายเลข 0-2263-6332 จนถึงวันที่ 5 มิถุนายน 2555